Forskellen på 4G og 5G er giga.

TDC har testet det, og det nye 5G-internet bestod med bravur.

Hele 65 gange hurtigere end det nuværende 4G-netværk, viste resultaterne. Teleselskabet er nu klar til at tage det ud af laboratoriet og ud i det ganske land.

Opsætningen af det nye superinternet bliver en stor investering for de danske skatteydere, fortæller TDC’s koncerndirektør, Jens Aaløse, men sådan er det ved al ny teknologi.

- Selvfølgelig skal vi diskutere investeringens størrelse, men vi skal også diskutere, hvad virksomheder og borgere får ud af det. Det er her, den helt store gevinst ligger, siger han.

TDC vil være de første i Skandinavien til at tilbyde 5G-internet.

Hvor hurtigt? Så hurtigt

Mulighederne er også rigtig store i 5G. Det fortæller Torben Vognsen, redaktør på Gadget-magasinet Input:

- Hastigheden vil blive væsentligt hurtigere på stort set alt, hvad forbrugerne ejer på nettet.

Det vil konkret betyde, at når man trykker på noget, vil det begynde i samme øjeblik.

TDC oplyser, at hastigheden på 5G er 1,9 gigabit i sekundet. Til sammenligning har 3G en hastighed på tre megabit i sekundet, og på 4G er den 40 megabit i sekundet.

Hvor 3G og 4G opererer med megabit, er vi med 5G oppe at tale gigabit. I grafikken nedenunder kan du se forskellen på de tre typer mobilinternet. Målt på hvor hurtigt det går at downloade en 4K-film, som i dette eksempel fylder 100 gigabit.

Vil dække vores internetbehov i ”rigtig mange” år

Det revolutionerende i 5G ligger i, at den forsinkelse, der har været på internetforbindelser, næsten helt forsvinder.

For Jens Aaløse betyder det, at mulighederne bliver helt enorme. Men den grundlæggende forskel for ham ligger i, at man kan tage nogle helt nye skridt i forhold til at digitalisere det offentlige og det private erhvervsliv.

Torben Vognsen er enig og mener, at vi med 5G vil have dækket samfundets internetbehov rigtig mange år ud i fremtiden.

Vil skabe millioner af job

EU-Kommissionen har regnet på, hvad et 5G internet i hele EU vil betyde økonomisk for hele EU.

Deres beregninger viser, at en ny teleinfrastruktur baseret på 5G vil skabe grobund for en masse nye teknologier. Det vil potentielt give 2,3 millioner nye arbejdspladser og fra 2025 en øget vækst på 800 milliarder kroner om året i hele EU.

Energi, forsynings- og klimaminister Lars Christian Lilleholt ser derfor også ”kæmpe perspektiver” og ”uanede muligheder” med 5G-teknologien.

Danskerne må dog væbne sig med lidt tålmodighed, før de kan surfe rundt i cyberspace med raketfart. Det kommer til at tage TDC noget tid at bygge de mange nye antenner, der kræves.

Torben Vognsens bud er, at det vil tage mellem tre til fem år, før 5G således når ud til alle afkroge af landet.